Paasnaweek-padsterftes styg skerpFoto: Netcare 911 Volgens Dipuo Peters, minister van vervoer, is 287 mense die afgelope Paasnaweek op die land se paaie dood, ŉ skerp styging in vergelyking met die 193 sterftes oor Paasnaweek verlede jaar. Peters het gesê daar was 208 ongelukke oor die afgelope langnaweek, ook aansienlik meer as die 148 ongelukke verlede jaar. Peters het gesê ‘n duidelike toename in verkeer op die land se hoofweë is tydens Paasnaweek waargeneem. Dit kan waarskynlik daaraan toegeskryf word dat die Paasnaweek met maandeinde, skoolvakansie en verskeie pelgrimstogte saamgeval het. Donderdag is ŉ gemiddeld van 2 200 motors per uur deur die die land se tolhekke en het dit later tot 4 494 motors per uur gestyg. Die hoogste verkeerslading is by die Pumulani-plaza op die N1 in Limpopo aangeteken. Volgens Peters is alkohol- en dwelmmisbruik, roekelose en nalatige bestuur, moegheid, onpadwaardige voertuie, bestuurders wat op blinde hoogtes verbysteek en informele nedersettings langs besige paaie en kruisings die grootste faktore wat tot padsterftes bydra. “Ons streng wetstoepassing en geen verdraagsaamheid vir wetteloosheid op ons paaie nie dui duidelik daarop dat die faktore wat die meeste tot padsterftes bydra, voorkombaar is en uitgeskakel kan word,” het Peters gesê. “Die tendens van totale miskenning van die wet en roekelose gebruik van ons paaie is baie kommerwekkend en skokkend. Hierdie verskynsel word beklemtoon deur die feit dat 48% van sterftes passasiers was, 28% bestuurders en 20% voetgangers, terwyl 2% fietsryers was en 2% onbekend is.” Peters het gesê sy is baie teleurgesteld in die hoë padsterftesyfer en het beklemtoon dat streng maatreëls ingestel sal word om padveiligheid te verbeter.